**Прокурор от Софийска районна прокуратура проведе видео урок в деня на юриста и българската конституция**

На 16 април, когато се чества деня на българската конституция, прокурор от Софийска районна прокуратура проведе видео урок с ученици и учители от 30 СУ „Братя Миладинови“ гр. София на тема „Разделение на властите според Конституцията на Република България. Функции на съдебната власт. Структура на съдебната система. Висш съдебен съвет“, като част от Образователната програма „Съдебната власт – информиран избор и гражданско доверие. Отворени съдилища и прокуратури“ през настоящата учебна 2019/2020 г. Срещата се проведе във виртуална класна стая в рамките на часа по „Философия“ на десетокласниците от училището и беше част от провеждащото се дистанционното обучение на учениците в момента.

По време на урока, на който присъства и директорът на столичното училище, освен темата за разделението на властите, на днешния празничен ден, беше обърнато и специално внимание на историята около създаването на Търновката конституция, нейното действие и принос като основен държавен акт на Третата българска държава. Също така беше обсъдено значението и съдържанието на върховния ни закон, приет през 1991 г., кои са най-важните институции в държавата, кой ги ръководи, както и на какво е посветена глава шеста от Коституцията.

Прокурор Първанова отговори и на многото предварително поставени от десетокласниците въпроси, сред които бяха кой, къде и за какво би могъл да се обърне към прокуратурата, кои престъпления се извършват по-често в сегашните условия на извънредно положение, какво точно работи в домашна обстановка и други. Накрая на презентацията беше отправено и предизвикателство към учениците - в днешния ден на юриста да споделят биха ли избрали в бъдеще да изучават специалност право, както и биха ли искали да се реализират за в бъдеще именно като юристи и коя от юридическите професии биха избрали за себе си.

Дистанционният урок приключи с пожелание за светли великденски празници за всички, както и с обещание от прокурор Първанова при първа възможност да раздаде лично на всеки един от участниците в Образователната програма издание на Конституцията на република България, предоставено в рамките на програмата от Висшия съдебен съвет.